ተጨማሪ 29 ሰዎች በቫይረሱ ተያዙ
አዲስ አበባ፦ በኢትዮጵያ ባለፉት 24 ሰዓታት በተደረገ የላቦራቶሪ ምርመራ ተጨማሪ 29 ሰዎች በቫይረሱ መያዛቸውን የጤና ሚኒስቴር አስታወቀ። በቫይረሱ የተያዙ ሰዎች ቁጥር 239 መድረሱን አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 2 ሺ 171 ሰዎች መካከል 29 ሰዎች ቫይረሱ ተገኝቶባቸዋል። 
ቫይረሱ የተገኘባቸው ሁሉም ወንድ ኢትዮጵያዊ ሲሆኑ፣ ከ15- 45 ዓመት ዕድሜ ክልል ውስጥ የሚገኙ ናቸው። ስምንቱ የውጭ ሀገር የጉዞ ታሪክ ያላቸው ሲሆኑ ሃያ አንዱ በበሽታው ከተያዘ ሰው በጋር ንክኪ የነበራቸው መሆኑን ገልጸዋል። 
ባለፉት 24 ሰዓት ውስጥ ተጨማሪ 2 ሰዎች ከቫይረሱ ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 99 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 239 መሆኑን ጠቁመው፣ ከእነዚህም ውስጥ 1338 ሰዎች በለይቶ ሕክምና ላይ መሆናቸውን አስታውቀዋል። እስካሁን ለ 34ሺ860 ሰዎች የላብራቶሪ ምርመራ መሰራቱንም ገልጸዋል። 
በቫይረሱ የ5 ሰዎች ሕይወት ማለፉ የሚታወስ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።አዲስ ዘመን ግንቦት 3/2012 በጋዜጣው ሪፖርተር